Nýbreytni frá Microsoft: Alger mótsögn! / 07/2005

Að skíra nýjustu útgáfuna af flaggskipi fyrirtækisins nafni sem minnir gamla hunda eins og mig á Dodge Colt Vista eða hinn jafnvel enn eldri Oldsmobile Vista-Cruiser – hjá Microsoft er það dæmi um nýbreytni.

Í opnunarræðu á fundi greiningarsérfræðinga á vegum Microsoft fyrir skömmu sagði Steve Ballmer, framkvæmdastjóri fyrirtækisins, n-orðið ekki sjaldnar en 24 sinnum.

Fyrirgefið mér, en saga Microsoft hefur aðallega gengið út á að þróa (eða kaupa) og svo markaðssetja af fullum krafti örlítið bættar útgáfur af annarra manna hugmyndum. Svo lengi sem samkeppni er til staðar býr Microsoft til vörur sem eru rétt svo nógu góðar eða ódýrar til að kæfa samkeppnina. Síðan er sjónum beint að endurvinnslu næstu góðu hugmyndar sem einhver utan fyrirtækisins fékk.

Það sem þegar hefur komið fram varðandi Windows Vista er einstaklega sorglegt. Sjálfkrafa stilling sem krefst þess að notendur skrifi inn notendanafn kerfisstjóra áður en þeir geta sett upp forrit? Vissulega hugmynd sem eykur öryggi, en hún hefur líka verið í notkun árum saman í Mac OS X frá Apple. Innbyggð leit? Apple er komið með hana. Stýriskráin? Ekkert bólar á því skrímsli í OS X, en hún mun vera á sínum stað í Windows Vista til að gera notendur brjálaða. Að herma eftir góðum hugmyndum keppinautanna en halda áfram í slæma hugmynd sem maður á sjálfur heiðurinn að: Þvílík nýbreytni!

Með Q símanum frá Motorola gæti loksins verið kominn farsími með Windows Mobile stýrikerfi og lyklaborði sem gæti veitt BlackBerry og Treo samkeppni... einhvern tímann á árinu 2006. Að loksins koma frá sér BlackBerry eftirlíkingu: Þvílík nýbreytni!

Documents To Go forritið frá DataViz hefur löngum getað haldið utan um ferðalag Microsoft Office skjala milli tölvu og fartóla án þess að snið þeirra ruglist. Það getur líka nýja útgáfan af Windows Mobile (eða svo er mér sagt), eftir áralanga baráttu á Pocket PC stýrikerfinu og snjallsímum sem settu Office-skjölin í algeran rugling. Að ná loksins að halda í við miklu betri hugbúnað þriðja aðila: Þvílík nýbreytni!

Og svo er það óskammfeilnin sem slær næstum við sögunni af stráknum sem myrti foreldra sína og bað svo dómarann um miskunn af því að hann væri munaðarleysingi: Fyrirtækið sem gefur út fáránlega óöruggan hugbúnað en hyggst rukka notendur um áskriftargjald að þjónustu sem á að verjast veirunum og njósnabúnaðinum sem hugbúnaðurinn hleypir svo greiðlega í gegn. Þvílík... mann skortir bara orð.

Í þau örfáu skipti þegar Microsoft dettur inn á hugmynd sem gæti verið hægt að kalla alvöru nýbreytni þá tekst fyrirtækinu ekki að koma henni rétt frá sér. Spjaldtölvum tekst ekki enn almennilega að gera nákvæmlega það sem maður hefði haldið að þær ættu að vera færar um – að átta sig á rithönd notandans. Áskrift að tónlistarþjónustu sem byggir á Windows Media tekst eitt sem iPod spilarar geta ekki – að veita notendum tækifæri til að borga tiltölulega lágt mánaðargjald fyrir alla þá tónlist sem notandanum hugnast. Hann getur átt tónlistina og afritað hana yfir á farspilara svo lengi sem áskriftargjaldið er greitt. Flott hugmynd, en framleiðendur farspilara og þjónustufyrirtæki styðja almennt ekki þessa tækni og því rennur Microsoft á rassinn með þetta eins og margt annað.

Þetta leiðir hugann að markaðssetningu Microsoft sem er úr öllum tengslum við raunveruleikann. Markaðsdeildin býr til hugtök á borð við tónlist sem „virkar pottþétt á tölvunni“ (nema e.t.v. áskriftarhlutinn), auglýsingar sem gefa til kynna að notendur séu risaeðlur nema þeir kaupi „Microsoft Office dagsins í dag“ (jafnvel þótt nafn vöndulsins innihaldi ártalið „2003“ og þegar hafi verið tilkynnt að ný útgáfa sé á leiðinni) og vöruheiti sem eru álíka spennandi og Oldsmobile-inn hans afa.